﻿ယိၫအ့လၭ Joel 1

1 ယဟိဝၩအလူ လၩ့ဘၪ စပၥူၫအ့လၭ အဖိၪခွၫ စယိၫအ့လၭ; 2 ၦၥုၪ့က့ၭၥၭၡါၥံၪဧ့, ခိၭနၪ ဆၧယီၩဆံၭ! မွဲမၬ, ကယဲ ၦခးဖိၪ ထီးအလူၬၥံၪဧ့, ဒိၭနၥံၪအနါဆံၭ! လၧနၥံၪ အမုနံၩလဖၪ မွဲဂ့ၩ, လၧနၥံၪအဖါ အမုနံၩလဖၪ မွဲဂ့ၩ, ဆၧဘဲၫယီၩ မၩအၥၭဆ့ဧၪ. 3 လီၩထဲၩ့ နၥံၪ အဖိၪအလံၩတၭ, နၥံၪအဖိၪအလံၩ မိလီၩထဲၩ့ဒီၭ အဝ့ၫၥံၪ အဖိၪအလံၩတၭ, အဝ့ၫၥံၪအဖိၪအလံၩနီၪ မိလီၩဘၪ အဆိၩ လၧယၫဒံၭလီၫ. 4 ဆၧလၧထွ့အဲၪ့ကျိၩဆၧ ဒုၭအီၪလၩ့ထးဝ့ၫနီၪ, ထွ့ဖိၪလဒီၪ့ အၪ့ဝ့ၫတၭ; ဆၧလၧထွ့ဖိၪလဒီၪ့ ဒုၭအီၪလၩ့ထးဝ့ၫနီၪ, ထွ့အၪ့လဲၪ့ဆၧ အၪ့ဝ့ၫတၭ; ဆၧလၧထွ့အၪ့လဲၪ့ဆၧ အီၪက့ၪလၩ့ထးဝ့ၫနီၪ, ထွ့အၪ့လူၬဂီၩ့ဆၧ အၪ့ဝ့ၫလီၫ. 5 ၦလၧအအီၩမၧၩ့အၥၭၥံၪဧ့, နၪ့ထၪ့တၭ ဂၪ့ဆံၭ! ၦလၧအအီၩ စဘံၭထံၫ ထီးအလူၬၥံၪဧ့, ဂၪ့ကိၭၡၭထၪ့ လၧစဘံၭထံၫအၥၫ့ အကၠီၩ့ဆံၭ! အဂဲးဘဲၫယီၩ ဘၪလၧၩ့ နၥံၪအနိၭအ့ၬ. 6 အဂဲးဘဲၫယီၩ ဆၧလဆၨၩ ထၪ့ဝ့ၫ လၧယခးဖၧၩ့ လၧအဆီၪ့ဝ့ၫ, ဒဲဆၧဝံထၪ့နၬထၪ့ဝ့ၫ လၥ့ၪဘၪ တၭ; အဝ့ၫၥံၪအမဲၪ မွဲဆၬလၥၧၫ့ အမဲၪတၭ, အီၪဝ့ၫ လၧဆၬလၥၧၫ့မိ အၥွၫခၪ့လီၫ. 7 အဝ့ၫၥံၪ မၩယူယူၭ ယစဘံၭမုလမု မၩခါလၩ့ခွံၬ ယချိၪ့ဒိၩ့ လထုၪ့, ကူၪလၩ့ခွံၬ အဖံၭတၭ, ခွံၬၡိၭဝ့ၫ မၩဘွၩထၪ့ အထဲၩ့လဖၪလီၫ. 8 ယၧၩ့ဘၪဆၧ ဘဲၫၦမုၪနၩ့ ခဲးထူၬ အယးဒံၩ့ လၧရၧၬ အဆၧယၬ လၧအမုၪနၩ့ထၪ့ အဝၩ လအီၪဘၪ အကၠီၩ့ အၥိၭနီၪဆံၭ. 9 ဆၧမၩဘိၪ့ကိၪမုၬ ဒဲဆၧလုအီၩနီၪ ဘၪ ဆၧဒၪ့ထ့ၬခွံၬယူၭအၥၭ လၧယဟိဝၩ အဂံၪ့ဖၧၩ့လီၫ. ၦလုဆၧလဖၪ, ယဟိဝၩ အခ့ၫအၡၩ အိၩ့ယိၩ့ထၪ့ လီၫ. 10 မံၩ့လၬကျၩ အီၪယူ ဂၪ့ခိၪ ၥုၪ့အုၭၥၭအုၭလီၫ. အဂဲးဘဲၫယီၩ ဘုၪ ဂၭဂီၩ့, စဘံၭထံၫအၥၫ့ လၩ့ၥံၭ ဎဲၫ့ထၪ့ခွံၬယူၭ, ၥိၪၥံၪချၪၥံၪ လၩ့ၥံၭယူၭ. 11 အီၪက့ၪမဲ နၥံၪအမ့ၬ, ၦမၩကၩ လၧဂၪ့ခိၪၥံၪဧ့, ၦမၩ စဘံၭမုအလးၥံၪဧ့, လၧဘုၪကၠိၩ့ အကၠီၩ့, ဒဲလၧဘုၪမုယီၩ အကၠီၩ့ အိၩ့ယိၩ့ထၪ့ နၥံၪဝ့ၫဆံၭ. အဂဲးဘဲၫယီၩ ဆံၬၥံၪနၩၥံၪ အဆၧကူၭဝ့ၫနီၪ ဂၭဂီၩ့ယူၭ. 12 စဘံၭမု ဎဲၫ့ထၪ့ခွံၬယူၭ, ချိၪ့ဒိၩ့အလၪ လၩ့ယံၭယူၭ. ၥံၪ့၁လဲၩ, ဒဲၥံၪ့စီၩ့မလီၫ့, ဒဲၥၭၥွံၫဆၧၫ့အလၪ လၩ့ယံၭယူၭ. ကယဲ ၥံၪ့ လၧဂၪ့ခိၪ အဝၩ့ဖၧၩ့နီၪ ဎဲၫ့ထၪ့ခွံၬယူၭ ထီးအလူၬယူၭ; မွဲမၬ ဆၧၥုၪ့ထိၬၥၭထိၬ လၩ့မါယူၭ လၧၦၡၩဖိၪခွၫလဖၪယူၭ. 13 ၦလုဆၧၥံၪဧ့, ခဲးထူၬ နၥံၪအယးဒံၩ့တၭ, ဂၪ့အုၩ ဆံၭ. ဆၧလုလး အခ့ၫအၡၩၥံၪဧ့, အိၩ့ယိၩ့ထၪ့ နၥံၪဝ့ၫဆံၭ. ဂဲၫနုၬဘီၪ, မံၫ ၥၫ့နၩချီၩ့ လၧရၧၬအဆၧယၬ အဖၧၩ့ဆံၭ; ယယွၩ အခ့ၫအၡၩၥံၪဧ့, အဂဲးဘဲၫယီၩ ဆၧမၩဘိၪ့ကိၪမုၬ ဒဲဆၧလုအီၩ လၧနၥံၪအယွၩ အဂံၪ့ဖၧၩ့ ဆၧမၩန့ခွံၬဝ့ၫလီၫ. 14 အီၪက့ၪဆံၫ့ဎံၪ ဆၧဒုၪဆၧအၪ့လနံၩ, မၩဂၧၫ့ထၪ့ၥၩလၩ့ ဆၧထုၭၥၭ အမုနံၩတၭ; ကိၭကီၪ့ ၦၥုၪ့က့ၭၥၭၡါၥံၪ, ၦခးဖိၪ ထီးအလူၬ လၧယဟိဝၩ နၥံၪအယွၩ အဂံၪ့ဖၧၩ့တၭ, ကိၭထၪ့ ယဟိဝၩဆံၭ. 15 အၩလါ, လၧမုလနံၩနီၪ အကၠီၩ့ အဂဲးဘဲၫယီၩ ယဟိဝၩ အမုလနံၩ အီၪဘူၭထၪ့ယူၭတၭ, ဂဲၫဝ့ၫ ဘဲၫဆၧမၩဂၭဂီၩ့ဖၭဒိၪ လၧဆၧၥ့ၪဆၧလူၬ အအီၪ အၥိၭနီၪလီၫ. 16 ဆၧအၪ့ဘၪ ဆၧဒၪ့ထ့ၬခွံၬ လၧပမ့ၬယၫ, မွဲအ့ၬဧၪ. ဆၧၥုၪ့ထိၬၥၭထိၬ ဒဲဆၧၥုၪ့ဎွံၫၥၭယီၫနီၪ လၧယဟိဝၩ အဂံၪ့ဖၧၩ့, မွဲအ့ၬဧၪ. 17 ဆၧအချံၫ အုၪယူၭ လၧဂၪ့ခိၪ ခိၪလီၪ့ အဖၫ့လၬယူၭ. ဘုၪ အီၪက့ၪကီၪ့အလး အီၪယူယူၭ, ဖၫ့လဖၪ လၩ့ဎီးယူၭ; အဂဲးဘဲၫယီၩ ဘုၪ ဎဲၫ့ထၬခွံၬယူၭလီၫ. 18 ဆၧဖိၪဆၧဎါ ဂၪ့အုၩ့ဂၪ့ထိၬ ဆံၭအၪလဲၪ! ချီအဒီၪ့လဖၪ အၥုၪ့ခိအၥၭဝီၩ ဆံၭအၪလဲၪ! မွဲလၧအဆၧအၪ့ဆၪ လအီၪဘၪ အကၠီၩ့တၭ, ၥိၪ ဒဲဘ့ၪ ဂၭဂီၩ့ယူၭဝ့ၫယူၭ. 19 ယဟိဝၩဧ့, ယမိကိၭထၪ့နၧၩ လီၫ. အဂဲးဘဲၫယီၩ မ့ၪ အၪ့ခွံၬ ၡါမုနၧၫ့ဖၫ, ဆၧအၪ့အဆၪအလး, ဒဲမ့ၪလၪ အၪ့ခွံၬ မံၩ့လၬကျၩ အၥံၪ့ ထီးအလူၬလီၫ. 20 မံၩ့လၬကျၩ အဆၧဖိၪဆၧဎါ ဒၪလ့ၬ မိၬထၪ့ အခိၪ လၧနအီၪလီၫ. အဂဲးဘဲၫယီၩ ထံၫချိၬအထံၫ လၩ့ၥံၭခွံၬယူၭ. တၭ မ့ၪအၪ့ခွံၬယူၭ ၡါမုနၧၫ့ဖၫ အဆၧအၪ့ဆၪအလးလီၫ.

ယိၫအ့လၭ Joel 2

1 အူၪထၪ့ ခွ့ၩ လၧဇံအိၫ့ အလီၩ့ ဒဲမၩ ဆၧၥၭမဲၪအၥီၫထၪ့ လၧယခိၪလီၩ့ ဆံၫ့ဎံၪ အလီၩ့ဆံၭ! မွဲၦခးဖိၪ ထီးအလူၬ ဝၭထိၬဆံၭ. အဂဲးဘဲၫယီၩ ယဟိဝၩအမုလနံၩ ဘၪဝ့ၫတၭ, အီၪဘူၭထၪ့ယူၭလီၫ. 2 မွဲဆၧခံၭ ဒဲဆၧလုၬဘံၭ အမုလနံၩ, ဆၧအုၪ့ ဒဲဆၧခံၭၥၧၫ့ အမုလနံၩ; ၦခမျၧး ဒိၪဝ့ၫ ဒဲဆီၪ့ဝ့ၫ, ဘဲၫမုဂီၩ ပၠၪလၩ့အၥၭ လၧခိၪလီၩ့ခိၪ အၥိၭနီၪလီၫ. ဆၧဘဲၫနီၪအၥိၭ အီၪဝ့ၫ နးဖၧၫ့အ့ၬတၭ, ဆၧဘဲၫနီၪအၥိၭ မိအီၪလၧၩ့ လၧနံၪ့ အဆိၩဆိၩ အကၠၪကၠၪ အဖၧၩ့ဆ့အ့ၬ. 3 မ့ၪ အၪ့ခွံၬဆၧ လၧအဝ့ၫၥံၪ အမ့ၬယၫတၭ, မ့ၪလၪ ဆူၭခွံၬဆၧ လၧအလးခဲၫ့လီၫ. ထံၫၥံၪခးၥံၪနီၪ မၩအၥၭ ဘဲၫအံဒံၫ့ အကျိၭ အၥိၭ လၧအဝ့ၫၥံၪ အမ့ၬယၫတၭ, လၧအလးခဲၫ့ ၡါမုနၧၫ့ဖၫ အီၪယူဝ့ၫနီၪ; မွဲမၬ, ဆၧဖီၩ့ဖျ့ၭ အဝ့ၫၥံၪ နးမံၩ့အ့ၬ. 4 အဝ့ၫၥံၪ အခံးအဂၩ့ မၩအၥၭ ဘဲၫကၥ့ၪ အခံးအဂၩ့ အၥိၭတၭ, စဲၪ့တလဲးဆၧ ဘဲၫၦထူၬကၥ့ၪ အၥိၭ, 5 ဘဲၫလဲၪ့ၥုၭၥီၫ အၥိၭနီၪ ဖုၫဝ့ၫ လၧခိၪလီၩ့ဒၩ့ခိၪ, ဘဲၫမ့ၪလၪအၥီၫ လၧအအၪ့ခွံၬ လီထိၭနၫ အၥိၭနီၪ, ဘဲၫၦဆီၪ့ခမျၧး တဲၩ့ဝဲၩအၥၭ လၧဒုၭၥုၭအဂးၥီၫ အၥိၭနီၪလီၫ. 6 ၦခမျၧး ဝၭထိၬဝ့ၫ လၧအမ့ၬယၫလီၫ. ၦအမ့ၬ လၩ့ၡါဝ့ၫ ထီးအလူၬလီၫ. 7 အဝ့ၫၥံၪ စဲၪ့ဝ့ၫ ဘဲၫၦအဆီၪ့ အၥိၭ, ထၪ့ ဆၧခိၪဒၧၩ့ ဘဲၫၦၥုၭဖိၪ အၥိၭတၭ, လ့ၩဆၧ ဎၩ့ဎၩ့ လဂဲး လဂဲး ထီးအလူၬတၭ, ဆၧမၩဂၭဂီၩ့ အဂဲးလဖၪအ့ၬ. 8 ဆၪ့ထဲးလိၬအၥၭအ့ၬ, လ့ၩဆၧ ဎၩ့ဎၩ့ လဂၩလၧအဖၧၩ့ၥၭဒၪဝ့ၫ, လဂၩလၧအဖၧၩ့ၥၭဒၪဝ့ၫတၭ, အ့ၪလၩ့ဘၪဝ့ၫ လၧစူၪဝဲၩ အကျၩ လါနၫ့ ဂၭဂီၩ့ဝ့ၫအ့ၬ. 9 စဲၪ့ဝံၩ့ဝၩ့ လၧဒိၩ့ဖၧၩ့, စဲၪ့ဝ့ၫ လၧခိၪဒၧၩ့ အလီၩ့, လ့ၩထၪ့ လၧဂံၪ့ဖၧၩ့ လ့ၩနုၬ လၧဆၧဖိး ဘဲၫၦအၪ့ဂူၪဆၧ အၥိၭနီၪလီၫ. 10 ဂၪ့ခိၪ ဝၭၡိၩ့ၡိၬဝ့ၫ လၧအဝ့ၫၥံၪ အမ့ၬယၫ, မူၭခိၪ ဝၭဝ့ၫလီၫ. မု ဒဲလၩ ခံၭလၩ့ဝ့ၫတၭ, ၡၪလဖၪ ဖၩ့ထၪ့လၧၩ့အ့ၬ. 11 ယဟိဝၩ ဒုၭၥီၫထၪ့ အလူ လၧအၥုၭမုခမျၧး အမ့ၬယၫလီၫ. မွဲမၬ, အၥုၪ့တဲၩအလးနီၪ ဒိၪမၬတၭ; မွဲမၬ, အဂဲးဆီၪ့ဘၭဆီၪ့ လၧအမိမၩ လၧၫ့ထၪ့ဎွ့ၩထၪ့ အလူ အဂးလီၫ. မွဲမၬ, ယဟိဝၩ အမုလနံၩမွဲ အဒိၪ, ဒဲဆၧမၩၥၭမဲၪအလး နၭမၬတၭ; မွဲပလၫ အီၪဝ့ၫ မိၥ့ၪ လဂၩလဲၪ. ဆၧကိၭထၪ့ လၧဆၧနီၫ့ယါလၩ့ၥၭ အဂး. 12 အခိးမွဲဘိၩ့နဲၪ့ယီၩ ယဟိဝၩ စံၭဘဲၫယီၩ, ကၠၪနၥံၪအၥၭ လၧယအီၪ လၧနၥံၪအၥၭ ထၧၫ့ဖျိၪ့ယၫတၭ, ဒုၪ ဆၧအၪ့ဆၧအီၩ, ဒဲဂၪ့အုၩ, ဒဲၥုၪ့အုၭၥၭအုၭနီၪဆံၭ. 13 ၡၫ့ နၥံၪအဆဲၫ့ လဂ့ၩ, ၡၫ့ နၥံၪအၥၭတၭ, ကၠၪလီၩ့ နၥံၪအၥၭ လၧယဟိဝၩ နၥံၪအယွၩ အအီၪဆံၭ. အဂဲးဘဲၫယီၩ အဝ့ၫဒၪ ယၫ့ၥုၪ့ယၫ့ၥၭဆၧ, ဒဲၥၭအီၪဆၧ ဒဲၥၭထၪ့ကၪ, ဒဲအခိးအတၩ ဒိၪမၬ, ဒဲနီၫ့ယါလၩ့ထဲၩ့အၥၭ လၧဆၧအၧၩ့ အကၠီၩ့လီၫ. 14 မွဲပလၫ ၥ့ၪယၫ လဂၩလဲၪ. ဘၪလဘၪ မိကၠၪအၥၭ, ဒဲနီၫ့ယါလၩ့ထဲၩ့အၥၭ, ဒဲအီၪက့ၪလၩ့ထး ဆၧဆိၪဂ့ၩ လၧအလးခဲၫ့နီၪ, ဆၧမၩဘိၪ့ကိၪမုၬ, ဒဲဆၧလုအီၩ လၧယဟိဝၩ နၥံၪအယွၩ အဂးနီၪလီၫ. 15 အူၪထၪ့ ခွ့ၩ လၧဇံအိၫ့ အလီၩ့; အီၪက့ၪဆံၫ့ဎံၪ ဆၧဒုၪဆၧအၪ့ လနံၩတၭ, မၩဂၧၫ့ထၪ့ၥၩလၩ့ ဆၧထုၭၥၭ အမုလနံၩတၭ, 16 ဒုၭအီၪကိၩ့အီၪကီၪ့ ၦခမျၧး, ကိၭကီၪ့ ဆၧအီၪကီၪ့ဆံၫ့ဎံၪ, ဒုၭအီၪကီၪ့ ၦၥုၪ့က့ၭၥၭၡါ, ဒုၭအီၪကီၪ့ ဖိၪဒံၩဖိၪၥၪ ဒဲၦလၧအအၪ့နူ, မွဲတလၭမူၭခွၫ ဂဲၫစဲၪ့ထၪ့ခွံၬ လၧအဒူၭဖၧၩ့, ဒဲတလၭမူၭမုၪ ဂဲၫထၪ့ခွံၬ လၧအလးမံၫဖၧၩ့ဆံၭ. 17 မွဲၦလုဆၧၥံၪ, ယဟိဝၩ အခ့ၫအၡၩ ဂၪ့ဝ့ၫ လၧထိၬချိၫ့, ဒဲဆၧလုလး အဘိၩ့ဆၧၩ့ဆံၭ. မွဲအဝ့ၫၥံၪစံၭ, ယဟိဝၩဧ့, ယၫ့ၥုၪ့ယၫ့ၥၭ နၡၩခမျၧး ဆံၭ; ဖ့ၪလၫ့ နဆၧန့ၥၫနီၪ လၧဆၧဒုၪဒွ့ၪ အဂး ဘဲၫၥိၭ ၦဆၨၩလဖၪ မိပၧၩ့ အဝ့ၫ လဂ့ၩ. ၦမိစံၭဝ့ၫ လၧၦခမျၧး အကျၩ အဝ့ၫၥံၪအယွၩနီၪ, မွဲအအီၪခီၫခီၫလဲၪနီၪ, မွဲဘၪလဲၪ. 18 ထီးနီၪလဖၧၫ့ ယဟိဝၩအၥၭ မိကဲၪ့ဝ့ၫ လၧအထံၫအခး အဂးတၭ, မိလီၫ့ကီၩ့ အၡၩခမျၧးလီၫ. 19 ယဟိဝၩ မိစံၭဆၧၫ့ဆၧတၭ, စံၭအၡၩခမျၧး, ယိခွါ, ယမိဖ့ၪယု နၥံၪ လၧဘုၪၥံၪဂူၫၥံၪ, ဒဲစဘံၭထံၫ, ဒဲၥိၪၥံၪချၫၥံၪတၭ, မိအၪဝ့ၫ လၧနၥံၪ အဂးလီၫ. ယအီၪက့ၪလၧၩ့ နၥံၪ လၧဆၧဒုၪဒွ့ၪအလး လၧၦဆၨၩလဖၪ အကျၩအ့ၬ. 20 ဆၧမုဖၩ(ၥုၭမုခမျၧး) ယမိၥုၭယဲၩ့ထၪ့ လၧနၥံၪတၭ, ယမိနၫ့ထၪ့ခွံၬ အဝ့ၫၥံၪ လၧခးအဎဲၫ့ ဒဲအီၪယူ လဘံၪ့ အဖၧၩ့, အမ့ၬတီၩ လၧမၫဆမံၭ လၧမုထၪ့, ဒဲအချိၫ့တီၩ လၧမၫဆမံၭ လၧမုနုၬလခီၫတၭ, အနၧၫ့နီၪ မိနၧၫ့အုၪထၪ့ဝ့ၫ လီၫ. အဂဲးဘဲၫယီၩ အီၪက့ၪအၥၭ လၧအမိမၩ ဆၧအဒိၪလဖၪလီၫ. 21 ထံၫၥံၪခးၥံၪဧ့, ၥၭမဲၪဆၧ လဂ့ၩ, ၥုၪ့ထိၬၥၭထိၬ, ဒဲၥုၪ့ဎွံၫၥၭယီၫဆံၭ. အဂဲးဘဲၫယီၩ ယဟိဝၩ မၩ ဆၧဖၭဒိၪလဖၪလီၫ. 22 ဆၧဖိၪဆၧဎါ လၧမံၩ့လၬကျၩၥံၪ ဧ့, ၥၭမဲၪဆၧ လဂ့ၩ. အဂဲးဘဲၫယီၩ ၡါမုနၧၫ့ဖၫ ဆၧအၪ့အဆၪအလးနီၪ မဲၪထၪ့ဝ့ၫလီၫ. အဂဲးဘဲၫယီၩ ၥံၪ့နီၪ ၥၪထၪ့ အဆၧၥၪ, ၥံၪ့ချိၪ့ဒိၩ့, ဒဲစဘံၭမု ၥၪထၪ့ဝ့ၫလီၫ. 23 ဇံအိၫ့ အဖိၪၥံၪဧ့, ၥုၪ့ထိၬၥၭထိၬဆံၭ. ၥုၪ့ဎွံၫၥၭယီၫ လၧယဟိဝၩ နၥံၪအယွၩ အဖၧၩ့ဆံၭ. အဂဲးဘဲၫယီၩ အဝ့ၫနီၪ ဖ့ၪလၫ့ နၥံၪ လၧဆၧဆၧၩ့ အခၪ့ထံၭ လဆၫ့ ထီးဒၪအကြၨၭ, ဒဲဒုၭဂဲၫ ဆၧဆၧၩ့ဖၭဒိၪ လၧနၥံၪ အဂး, ဆၧဆၧၩ့ လၧအခၪ့ထံၭ လဆၫ့, ဒဲဆၧဆၧၩ့ လၧခဲၫ့ လဆၫ့ ဘဲၫလၧအၥၫ့ အၥိၭနီၪလီၫ. 24 ခရဲးဖၧၩ့ၥံၪနီၪ မိဎွ့ၩ လၧဘုၪၥံၪဂူၫၥံၪတၭ, စဘံၭထံၫအလးနီၪ မိဎွ့ၩလၨၪဝ့ၫ လၧစဘံၭထံၫ, ဒဲၥိၪၥံၪချၫၥံၪလီၫ. 25 လၧနံၪ့လဖၪ အဂး လၧထွ့ဖိၪလဒီၪ့ အဂး, ဒဲထွ့အဲၪ့ကျိၩဆၧ, ထွ့အၪ့လဲၪ့ဆၧ, ဒဲထွ့အၪ့လူၬဂီၩ့ဆၧ, ယဆၧၥုၭမုခမျၧး လၧယအၪ့မၧၫ့လၩ့ လၧနၥံၪ အကျၩ အၪ့ယူၭ ဆၧနီၪ, ယမိဖ့ၪထဲၩ့ လၧနၥံၪလီၫ. 26 နၥံၪ မိအၪ့ဆၧ အၪအၪလ့ၬ, ဒဲဘျဲၩအၪ့ ဒဲစံၭထၪ့အၪ့အူၭ ယဟိဝၩ နၥံၪအယွၩ အမံၩ့ လၧအမၩ ဆၧလၩ့လၭ လၧနၥံၪတၭ, လၩ့ဆိၩလၩ့ကၠၪ ယၡၩခမျၧး အမ့ၬမဲဘၪအ့ၬ. 27 ထီးနီၪလဖၧၫ့ နၥံၪ မိၥ့ၪယၫ လၧယအီၪ လၧၦအံၫစရ့လၭဖိၪ အကျၩ, ဒဲယၧၩ ယဟိဝၩယီၩ, ယမွဲ နၥံၪအယွၩ မွဲဆၧဂူၫဂၩအ့ၬ. လၩ့ဆိၩလၩ့ကၠၪ ယၡၩခမျၧး အမ့ၬမဲဘၪအ့ၬ. 28 ဆၧမိမၩအၥၭ လၧခဲၫ့ထဲၩ့နီၪ, ယဟိဝၩ စံၭဝ့ၫဒၪ, ယမိလူၫလၩ့ဂါလၩ့ ယၥၭမု လၧကယဲ ဆၧယၪ ထီးအလူၬ အလီၩ့တၭ, နၥံၪအဖိၪမုၪၥံၪ ဒဲနၥံၪအဖိၪခွၫၥံၪ မိချဲၩ့ဆၧ လၧမီၪအချိၬတၭ, နၥံၪအၡၩ ၥၭၡါလဖၪ မိမံၫမး ဆၧမံၫမးၥံၪ, နၥံၪအၡၩ ဖိၪၥၪခွၫလဖၪ မိဒၪဆၧ လၧယၫလခီၫ; 29 လၧမုနံၩလဖၪနီၪ ယမိလူၫလၩ့ဂါလၩ့ ယၥၭမု လၧနၥံၪ အဎီးမုၪၥံၪ, ဒဲနၥံၪအဎီးခွၫၥံၪ အလီၩ့ လီၫ. 30 ယမိဖ့ၪလၫ့ ဆၧလၩ့လိလၩ့လၭ လၧမူၭခိၪထၭ, ဒဲလၧဂၪ့ခိၪချိၫ့, ဆၧၥွံၪ, ဒဲမ့ၪ, ဒဲမ့ၪခူၪ အထုၪ့လီၫ. 31 ယဟိဝၩ အမုနံၩဖၭဒိၪ မၩၥၭမဲၪဆၧနီၪ လချုၭ ထီၩ့ဒံၭဘၪတၭ, မု မိကဲၪထၪ့ ဆၧခံၭ ဒဲလၩ မိကဲၪထၪ့ ဆၧၥွံၪလီၫ. 32 တၭ ဆၧမိမၩအၥၭ လၧထီးဒၪ ၦလၧအကိၭထၪ့ ယဟိဝၩအမံၩ့ လဂၩလါလါနီၪ, မိဖီၩ့ဖျ့ၭဆၧလီၫ. အဂဲးဘဲၫယီၩ ၦဖီၩ့ဖျ့ၭလဖၪ မိအီၪဝ့ၫ လၧခိၪလီၩ့ ဇံအိၫ့, ဒဲလၧယရုစလံၫ့ အဖၧၩ့ ဘဲၫယဟိဝၩ စံၭဝ့ၫ အၥိၭ, ဒဲၦလၧအအီၪလၩ့ထး, လၧယဟိဝၩ မိကိၭဝ့ၫလဖၪလီၫ.

1 အဂဲးဘဲၫယီၩ, ယိခွါ, ဆၧလၧမုနံၩလဖၪ, ဒဲဆၧလၧအထီနီၪ ထီးယဒုၭဂဲၫထဲၩ့ထဲၩ့ဒီၭ ယုဒၫ, ဒဲယရုစလံၫ့ လၧအလ့ၩကဲၪဎီးတၭ, 2 ယမိဒုၭအီၪကိၩ့အီၪကီၪ့ ၦကိၭဆၨၩဒ့ၭတၭ, ယမိဒုၭဂဲၫလၩ့ အဝ့ၫၥံၪ လၧခိၪလီၩ့ဆူၭ ယဟီၡဖၭတၭ, ယမိစ့ၩရၫ့ အဝ့ၫၥံၪ ထီးနီၪ လၧယၡၩခမျၧး, ယဆၧန့ၥၫ အံၫစရ့လၭ အကၠီၩ့, လၧအဝ့ၫၥံၪ မၩလၩ့ပြံၩလၩ့ပြၩဝ့ၫ လၧၦဆၨၩလဖၪ အကျၩ, ဒဲအၪ့နၩ့ဖၭ ယထံၫယခးလီၫ. 3 အဝ့ၫၥံၪ ဖၭဝ့ၫ လၧယၡၩခမျၧး အဂး, ဒဲဖ့ၪလၫ့ဝ့ၫ လၧအဖိၪၥၪအခွၫ လဂၩ လၧမဲၩဎွဲၩမုၪ လဂၩ အဂး, ဒဲအၪ့ဆၫခွံၬ ဖိၪၥၪအမုၪ လဂၩ လၧစဘံၭထံၫ အဂး ဘဲၫၥိၭ အမိအီၩဆၧလီၫ. 4 တဲအၫ, ဒဲဇဲဒၧၫ့, ဒဲဖလံၡၫ အခးနဲၩ့ထံၭ ထီးအလူၬၥံၪ ဧ့, မွဲနၥံၪ ကဲၪ လၧယဂး ဘဲၫၥ့ၪလဲၪ, နၥံၪ မၩဆၧၫ့ဆၧ လၧယၧၩဆ့ဧၪ. နၥံၪ အ့ၪမၩဆၧၫ့ဆၧ လၧယၧၩတၭ, ယမိဖ့ၪထဲၩ့ နၥံၪ အဆၧမၩဆၧၫ့ လၧနၥံၪအနၫ့ဆါဒၪ နၥံၪဝ့ၫ အခိၪဎွံၪလီၩ့ ချဲၫ့ချဲၫ့တၭ, လအီၪထီဘၪလီၫ. 5 မွဲနၥံၪ ဆိၬထၪ့ခွံၬ ယစ့ၩ ဒဲယထီၫ့ ဒဲဆိၬထၪ့ ယဆၧဂ့ၩ ဒဲဆၧဘၪယၥၭ, လၧနၥံၪ အဆၧဂၩ့ အနီးဖၧၩ့, 6 နၥံၪ အၪ့ဆၫခွံၬ ၦယုဒၫဖိၪ ဒဲၦယရုစလံၫ့ဖိၪ လၧၦယၫဝၫ့ဖိၪ အစူၪဖၧၩ့, ဘဲၫၥိၭ အမိအီၪယဲၩ့ လၧအခးဒၪဝ့ၫ အနဲၩ့ထံၭတၭ; 7 ယိခွါ, ယမိထိၪဂဲထုၪ့ အဝ့ၫၥံၪ လၧအလး ထီးနၥံၪ အၪ့ဆၫခွံၬဝ့ၫတၭ, ယမိဖ့ၪထဲၩ့ နၥံၪ မၩဆၧၫ့ဆၧ လၧနၥံၪအနၫ့ဆါဒၪ နၥံၪဝ့ၫ အခိၪဎွံၪ အလီၩ့လီၫ. 8 တၭ ယမိအၪ့ဆၫခွံၬ နၥံၪအဖိၪခွၫၥံၪ, ဒဲနၥံၪအဖိၪမုၪၥံၪ လၧၦယုဒၫဖိၪ အစူၪဖၧၩ့တၭ, အဝ့ၫၥံၪနီၪ မိအၪ့ဆၫခွံၬ ၦမုၪၥံၪနီၪ လၧၦစဘံအၫ့ဖိၪ ၦလဆၨၩ အီၪဝ့ၫ လၧအယဲၩ့လီၫ. အဂဲးဘဲၫယီၩ ယဟိဝၩ ချဲၩ့ယူၭ ဆၧယူၭ. 9 မၩဂၧၫ့ထၪ့ၥၩလၩ့ ဆၧယီၩ လၧၦဆၨၩလဖၪ အကျၩ; တဲၩ့ဝဲၩ ဆၧဒုၭၥုၭ, ထိၪဂဲၩ ၦအဆီၪ့, ဒုၭဂဲၫဘူၭ ၦၥုၭဖိၪ ထီးအလူၬ, ဒုၭဂဲၫထၪ့ အဝ့ၫၥံၪဆံၭ. 10 နဲၫ့ထဲၩ့ နၥံၪအထဲၫအနါ လၧနၭၥံၪ, ဒဲနၥံၪအဎ့ၬဖ့ၬၥံၪ့ လၧဖၩ့ ဆံၭ. မွဲၦအဂဲးဆါဘၭဆါစံၭ, ယမွဲ ၦအဂဲးဆီၪ့ဆံၭ. 11 ၦဆၨၩ အီၪဝၬဖီၩ့ ထီးအလူၬၥံၪဧ့, မၩ ချဲၫ့ချဲၫ့တၭ, ဂဲၫဘီၪ, အီၪကိၩ့အီၪကီၪ့ဆံၭ. ယဟိဝၩဧ့, ဒုၭဂဲၫလၩ့ နၡၩအဆီၪ့လဖၪ ထီးနီၪဆံၭ. 12 မွဲၦဆၨၩလဖၪ နၪ့ထၪ့အၥၭတၭ, ဂဲၫထဲၩ့ လၧခိၪလီၩ့ဆူၭ ယဟီၡဖၭ အဖၧၩ့ ဆံၭ. အဂဲးဘဲၫယီၩ ယမိဆၧၫ့နၩ့ စ့ၩရၫ့ ၦဆၨၩ အီၪဝၬဖီၩ့ ထီးအလူၬ ထီးနီၪလီၫ. 13 ဒုၭနုၬ ထၭဂ့ၭဆံၭ. အဂဲးဘဲၫယီၩ ဘုၪ ဝီၩယူၭ, ဂဲၫ, လ့ၩလၩ့ဘီၪ, အဂဲးဘဲၫယီၩ ဆၧဘံၭ စဘံၭၥၪအလး ဎွ့ၩယူၭ. အစဘံၭထံၫ ဎွ့ၩလၨၪ အဆၧဖၧၩ့လီၫ. အဂဲးဘဲၫယီၩ အဆၧဒဲၩဘၭ ဒိၪမၬလီၫ. 14 ၦခမျၧး, ၦခမျၧး အီၪဝ့ၫ လၧဆၧစ့ၩရၫ့ အခိၪလီၩ့ဆူၭဖၧၩ့လီၫ. အဂဲးဘဲၫယီၩ ယဟိဝၩ အမုလနံၩ အီၪဘူၭထၪ့ယူၭ လၧဆၧစ့ၩရၫ့ အခိၪလီၩ့ဆူၭဖၧၩ့ယူၭ. 15 မု ဒဲလၩ မိခံၭလၩ့ဝ့ၫ တၭ, ၡၪလဖၪ ဖၩ့လၧၩ့အ့ၬ. 16 ယဟိဝၩ မိကိၭၡၭထၪ့ လၧဇံအိၫ့ အလီၩ့, ဒဲမၩၥီၫထၪ့ အလူ လၧယရုစလံၫ့ အဖၧၩ့တၭ, မူၭခိၪ ဒဲဂၪ့ခိၪ မိဝၭဝ့ၫလီၫ. လါနၫ့တၭ, ယဟိဝၩမွဲ ဆၧအီၪဖလ့ၬအလး လၧအၡၩခမျၧး အဂး, ဒဲထိၬၥံၪထၬၥံၪ လၧၦအံၫစရ့လၭဖိၪ အဂးလီၫ. 17 နၥံၪ မိၥ့ၪယၫ လၧယၧၩ, ယဟိဝၩယီၩ, ယမွဲ နၥံၪအယွၩ လၧအအီၪ လၧယခိၪလီၩ့ဆံၫ့ဎံၪ ဇံအိၫ့ အလီၩ့လီၫ. ထီးနီၪလဖၧၫ့ ယရုစလံၫ့ မိဆံၫ့ဎံၪဝ့ၫတၭ, ၦလခီၫဘၩ့မုး မိခၫ့ဂၬလၧၩ့ အဝ့ၫအ့ၬ. 18 လၧမုလနံၩနီၪ ဆၧမိမၩအၥၭ လၧခိၪလီၩ့ ထိၩ့ချိၬ မိလၩ့ဆၩ့ လၧစဘံၭထံၫ အၥၫ့, ဒဲဆၧနူထံၫ မိယွၩလၩ့ လၧဆၧစီၩ့ခိၪၥံၪ, ဒဲယုဒၫ အထံၫချိၬ ထီးအလူၬ ထံၫ မိယွၩလၩ့ဝ့ၫ, ဒဲထံၫထၪ့ဖျိၭ မိထၪ့ဖျိၭ လၧယဟိဝၩ အဂံၪ့ဖၧၩ့တၭ, မိယွၩလၩ့ လၧခိၪလီၩ့ဆူၭ ၡံၭတံၫ့လီၫ. 19 အံဇံၭ မိအီၪယူဝ့ၫ, ဒဲအံဒၧၫ့ မိကဲၪထၪ့ ၡါမုနၧၫ့ဖၫ အီၪယူဝ့ၫ လၧအမၩန့ဆီၪ့ ၦယုဒၫဖိၪ အကၠီၩ့, လၧအဂါလၩ့ ဆၧၥွံၪ လၧဆၧဒဲၩဘၭ လအီၪဘၪ လၧအခးဖၧၩ့ အကၠီၩ့လီၫ. 20 အ့ၪမွဲ ယုဒၫနီၪ ၦမိအီၪလၧအဖၧၩ့ လၩ့ဆိၩလၩ့ကၠၪ ဒဲလၧယရုစလံၫ့နီၪ လဆိၩဘၪလဆိၩ ထီၩ့လၧလဆိၩဘၪလဆိၩလီၫ. 21 အဝ့ၫၥံၪ အၥွံၪ လၧယလအီၪက့ၪဘၪ လါနၫ့ ဘဲၫအဆၧဒဲၩဘၭ လအီၪဘၪ အၥိၭနီၪ, ယမိအီၪက့ၪ ဘဲၫဆၧဒဲၩဘၭ လအီၪဘၪ အၥိၭတၭ, ယဟိဝၩ မိအီၪဝ့ၫ လၧဇံအိၫ့ အဖၧၩ့လီၫ.